|  |  |
| --- | --- |
| Datums skatāms laika zīmogā | Nr. 1D-03e/2 |

**Izglītības iestādes darbības, izglītības programmas īstenošanas un izglītības iestādes vadītāja profesionālās darbības kvalitātes vērtēšanas metodika**

Izdota saskaņā ar 2020. gada 6. oktobra

Ministru kabineta noteikumu Nr. 618

,,Izglītības iestāžu, eksaminācijas centru,

citu Izglītības likumā noteiktu institūciju

un izglītības programmu akreditācijas un

izglītības iestāžu vadītāju profesionālās

darbības novērtēšanas kārtība” 25. punktu

**I. Izglītības iestādes darbības, izglītības programmas īstenošanas un izglītības iestādes vadītāja profesionālās darbības kvalitātes vērtēšanas mērķi un pamatprincipi vispārējā un profesionālajā izglītībā**

Izglītības kvalitāti nodrošina izglītības iestādes, tās dibinātāja/pašvaldības, citu iestāžu un organizāciju, Izglītības kvalitātes valsts dienesta (turpmāk – kvalitātes dienests) un Izglītības un zinātnes ministrijas veiksmīga sadarbība.

Izglītības kvalitātes vērtēšana vispārējā un profesionālajā izglītībā (izņemot augstāko izglītību) noteikta Izglītības likumā, Ministru kabineta 2020.gada 6.oktobra noteikumos
Nr. 618 ,,Izglītības iestāžu, eksaminācijas centru, citu Izglītības likumā noteiktu institūciju un izglītības programmu akreditācijas un izglītības iestāžu vadītāju profesionālās darbības novērtēšanas kārtība” (turpmāk – MK noteikumi Nr.618) un šajā metodikā. Tā iekļaujas izglītības kvalitātes monitoringa sistēmā, paredzot veikt izglītības kvalitātes novērtēšanu četrās kvalitātes jomās un 12 kritērijos (skat. 1. attēls).

Izglītības kvalitātes vērtēšana iekļauj regulāru iekšējo izglītības kvalitātes vērtēšanu jeb pašvērtēšanu un ārējo izglītības kvalitātes vērtēšanu jeb akreditāciju, kuras ietvaros tiek vērtēta izglītības iestādes vadītāja profesionālā darbība (izņemot pirmsskolas izglītības iestādes un izglītības iestādes vadītāja novērtēšanu, kurš stājies amatā pirmo reizi). Pašvērtēšana un akreditācija balstās uz vienotām kvalitātes jomām un kritērijiem, izmantojot kvalitātes dienesta izstrādāto metodiku.

 Izglītības kvalitātes vērtēšanai jānodrošina neatkarīgs, objektīvs un pamatots kvalitātes novērtējums visās kvalitātes jomās.

 Izglītības kvalitātes vērtēšanas mērķi ir pārliecināties par atbilstību tiesību aktiem, noteikt snieguma kvalitātes līmeni, veikt izglītības kvalitātes monitoringu un nostiprināt labo praksi.

 Izglītības kvalitātes vērtēšanas pamatprincipi ir orientācija uz sasniedzamajiem rezultātiem un efektivitāte, līdzdalība un līdzatbildība, pieejamība un mūsdienīgums, regularitāte un pēctecība, objektivitāte un cilvēkcentrētība.

1. attēls. Izglītības iestādes, izglītības programmas un izglītības iestādes vadītāja profesionālās darbības novērtēšanas ietvars

Atbilstoši MK noteikumiem Nr.618 izglītības iestādes vadītāja profesionālās darbības vērtēšana ir daļa no izglītības iestādes un izglītības programmas kvalitātes vērtēšanas, tā tiek vērtēta kvalitātes jomā „Laba pārvaldība”, izmantojot kritērijus „Administratīvā efektivitāte”, „Vadības profesionālā darbība” un „Atbalsts un sadarbība”.

Izglītības programmas īstenošana tiek vērtēta, izmantojot divas kvalitātes jomas: (i) „Kvalitatīvas mācības” un tās kritēriji „Mācīšana un mācīšanās”, „Pedagogu profesionālā kapacitāte”, „Izglītības programmu īstenošana”; (ii) „Iekļaujoša vide” un tās kritēriji „Pieejamība”, „Drošība un psiholoģiskā labklājība”, „Infrastruktūra un resursi”.

Izglītības iestādes darbība un izglītības programmas īstenošana tiek vērtēta, izmantojot kvalitātes jomas „Atbilstība mērķiem” kritērijus „Kompetences un sasniegumi”, „Izglītības turpināšana un nodarbinātība” un „Vienlīdzība un iekļaušana”.

Izglītības iestādes darbības, izglītības programmas īstenošanas vispārējā un profesionālajā izglītībā un izglītības iestādes vadītāja profesionālās darbības novērtēšanai izmanto šādus rezultatīvos rādītājus (skat. 2.attēls):

2. attēls. Izglītības iestādes, izglītības programmas un izglītības iestādes vadītāja profesionālās darbības novērtēšanas rezultatīvie rādītāji

Izglītības kvalitātes vērtēšanā pie katra kritērija ir noteikts skaits rezultatīvo rādītāju (skat. 1. attēls), ar kuru palīdzību tiek iegūti dati par dažādiem izglītības kvalitātes aspektiem. Pie katra kritērija esošie rezultatīvie rādītāji iedalās trīs daļās:

* 2-4 rezultatīvie rādītāji, kuri raksturo jebkuras izglītības iestādes, izglītības programmas un izglītības iestādes vadītāja profesionālo darbību un kuri nodrošina būtiskāko informācijas ieguvi par izglītības kvalitāti kopumā, dod iespēju salīdzināt izglītības kvalitāti vispārējā un profesionālajā izglītībā, par pamatu ņemot konkrētu kritēriju;
* līdz 2 rezultatīvajiem rādītājiem, kuri raksturo valsts līmeņa izvirzīto izglītības kvalitātes mērķu sasniegšanu un ar kuru palīdzību ir iespējams izvērtēt atšķirības starp izglītības iestādēm, izglītības programmām un vadības darbu vispārējā vai profesionālajā izglītībā;
* līdz 6 rezultatīvajiem rādītājiem, ar kuru palīdzību var detalizēti izvērtēt un salīdzināt izglītības kvalitāti atbilstoši: (i) izglītības pakāpei (piemēram, pirmsskolas izglītība, pamatizglītība, vidējā izglītība), (ii) licencētajai izglītības programmai (piemēram, vispārējā vidējā, profesionālā vidējā u.tml.), (iii) nozares prasībām profesionālajā izglītībā (piemēram, mašīnbūve, kokrūpniecība, mūzika, māksla, sports), (iv) izglītības ieguves formai (piemēram, klātiene, neklātiene, tālmācība, izglītības ieguve ģimenē), (v) izglītības mērķgrupai (piemēram, pirmsskolas vecuma bērni, obligātās izglītības vecuma bērni, bērni ar speciālajām vajadzībām, pieaugušie), (vii) citi būtiskie kritēriji konkrētajai izglītības iestādei, izglītības programmai vai izglītības iestādes vadītāja profesionālās darbības izvērtēšanai.

Kvalitātes vērtēšanā iegūtā informācija un dati atspoguļo sniegumu piecos kvalitātes vērtējuma līmeņos katrā kritērijā. Sīkāka informācija par katram kvalitātes vērtējuma līmenim raksturīgajiem rezultatīvajiem rādītājiem, ir iekļauta tabulā „Kvalitātes vērtējuma līmeni raksturojošie rādītāji”.

|  |  |
| --- | --- |
| **Kvalitātes vērtējuma līmenis** | **Kvalitātes vērtējuma līmeni vispārīgi raksturojošie aspekti** |
| „nepietiekami” | norāda uz normatīvo aktu pārkāpumiem vai atkārtotu neefektīvu darbību izglītības iestādē, izglītības programmas īstenošanā vai izglītības iestādes pārvaldībā |
| „jāpilnveido” | norāda uz to, ka izglītības iestādes, izglītības programmas vai izglītības iestādes vadītāja profesionālajā darbībā ir konstatēti 2 un vairāk faktori, kurus nepieciešams pilnveidot tuvāko divu gadu laikā |
| „labi” | norāda uz to, ka izglītības iestādes darbība, izglītības programmas īstenošana un tās vadības darbs atbilst optimāli sasniedzamajam kvalitātes līmenim |
| „ļoti labi” | norāda uz to, ka izglītības iestādes darbība, izglītības programmas īstenošana un tās vadības darbs pārsniedz optimāli sasniedzamo kvalitātes līmeni, izglītības iestādē tiek uzkrāta, apkopota un popularizēta tās pieredze, ar kuru tā sistēmiski un mērķtiecīgi dalās ar citām izglītības iestādēm  |
| „izcili” | norāda uz to, ka izglītības iestādes darbība, izglītības programmas īstenošana un tās vadības darbs būtiski pārsniedz optimālo izglītības kvalitāti, ko raksturo izglītības inovācijas, kuras nepieciešams padziļināti pētīt un popularizēt valsts un starptautiskā līmenī |

Tabula. Kvalitātes vērtējuma līmeni raksturojošie rādītāji.

Nosakot kvalitātes vērtējuma līmeni katram kritērijam, vispirms tiek izvērtēti rezultatīvie rādītāji, kuri ir attiecināmi uz konkrētu izglītības iestādi, izglītības programmu vai izglītības iestādes vadītāju.

Lai novērtētu katru rezultatīvo rādītāju, eksperts ņem vērā kvalitātes vērtējuma līmeņa aprakstā norādīto informāciju, izvēlas atbilstošāko līmeni. Gadījumos, kad sniegums ir zemāks par “jāpilnveido” aprakstu, ir nosakāms līmenis “nepietiekami”, bet gadījumos, kad sniegums ir augstāks par “ļoti labi” aprakstu, ir nosakāms līmenis “izcili”.

Nosakot piemērotāko līmeņa aprakstu, eksperts vienlaicīgi piešķir arī noteiktu punktu skaitu par katru rezultatīvo rādītāju:

* vērtējums “nepietiekami” – 1 punkts;
* vērtējums “jāpilnveido” – 2 punkti;
* vērtējums “labi” – 3 punkti;
* vērtējums “ļoti labi” – 4 punkti;
* vērtējums “izcili” – 5 punkti.

Kritērija galīgais vērtējums tiek noteikts, summējot visu rezultatīvo rādītāju kopsummu un to izsakot procentos attiecībā pret maksimāli iespējamo punktu skaitu, izmantojot šādu formulu:

Iegūtais punktu skaits pie kritērija,

summējot visu rezultatīvo rādītāju novērtējumu

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ x 100 = vērtējums, kas izteikts %

Maksimāli iespējamais punktu skaits,

summējot visu rezultatīvo rādītāju novērtējumu

Iegūstot novērtējuma procentuālo novērtējumu, tas tiek pielīdzināts šādai skalai:

|  |  |
| --- | --- |
| vērtējums “nepietiekami” | 1 – 29 % |
| vērtējums “jāpilnveido” | 30 – 49 % |
| vērtējums “labi” | 50 – 69% |
| vērtējums “ļoti labi” | 70 – 89% |
| vērtējums “izcili” | 90 – 100% |

1. **Akreditācijas ekspertu komisijas pienākumi**

 Kvalitātes dienests, ievērojot saņemto izglītības iestādes vai tās dibinātāja iesniegumu, MK noteikumu Nr. 618 noteiktā kārtībā izveido akreditācijas ekspertu komisiju (turpmāk – ekspertu komisija), lai novērtētu izglītības kvalitāti. Ekspertu komisija sastāv no komisijas vadītāja un ekspertiem.

 Ekspertu komisija, iegūstot iespējami pilnīgu un objektīvu informāciju, vērtē atbilstošos kritērijus, kuri noteikti MK noteikumos Nr. 618 un kvalitātes vērtējuma līmeņu aprakstos (skat. 1., 2., 3. pielikums).

**Ekspertu komisijas vadītāja pienākumi:**

* + Plānot, vadīt un organizēt izglītības kvalitātes vērtēšanu;
	+ Vērtēšanas sagatavošanas posmā sazināties ar ekspertiem un vienoties par izglītības kvalitātes vērtēšanas norisi, tostarp precizējot ekspertu pienākumus un uzdevumus;
	+ Nodrošināt kvalitātes vērtēšanu un komunikāciju ar izglītības iestādi, tai skaitā sniegt atgriezenisko saikni;
	+ Vērtēt izglītības kvalitāti atbilstoši ekspertam noteiktajiem pienākumiem un uzdevumiem;
	+ Nodrošināt akreditācijas ekspertu komisijas ziņojuma sagatavošanu, ievērojot MK noteikumos Nr. 618 un līgumā par ekspertu komisijas vadītāja pienākumu izpildi noteikto kārtību un termiņus;
	+ Informēt kvalitātes dienestu par būtiskiem pārkāpumiem vai nepilnībām izglītības iestādes darbībā.

**Eksperta pienākumi:**

* + Piedalīties izglītības kvalitātes vērtēšanā, pildīt kvalitātes dienesta un ekspertu komisijas vadītāja uzticētos pienākumus un uzdevumus, tostarp vērot mācību stundas un nodarbības;
	+ Piedalīties ekspertu komisijas sanāksmēs, sniegt pamatotu viedokli par izglītības kvalitātes vērtēšanā konstatēto;
	+ Līdzdarboties akreditācijas ekspertu komisijas ziņojuma sagatavošanā, ievērojot MK noteikumos Nr. 618 un līgumā par eksperta pienākumu izpildi noteikto kārtību un termiņus;
	+ Savlaicīgi iesniegt kvalitātes dienestā ar izglītības kvalitātes vērtēšanu saistītos dokumentus.
1. **Izglītības kvalitātes vērtēšanas organizācija**

Izglītības kvalitātes vērtēšanā ir četri posmi (skat. 3. attēls):

3. Attēls. Izglītības kvalitātes vērtēšanas posmi

**Atbilstības izvērtēšana:**

Atbildīgais kvalitātes dienesta darbinieks, pamatojoties uz izglītības iestādes vai tās dibinātāja iesniegumu, izvērtē MK noteikumos Nr. 618 noteiktos dokumentus un informāciju.

Ja ir konstatēti būtiski trūkumi, atbildīgais kvalitātes dienesta darbinieks par tiem informē izglītības iestādes vadītāju un dibinātāju, lūdzot novērst konstatēto.

Izvērtējot sniegto informāciju par konstatēto trūkumu novēršanu, atbildīgais kvalitātes dienesta darbinieks, aizpilda ekspertu komisijas ziņojuma sadaļu vai nodrošina lēmuma par akreditācijas atteikumu sagatavošanu.

**Sagatavošanās vērtēšanai:**

 Pēc ekspertu komisijas ziņojuma sadaļas aizpildīšanas kvalitātes dienests sazinās ar ekspertiem, saskaņojot dalību izglītības kvalitātes vērtēšanā, izdod rīkojumu par ekspertu komisijas sastāvu, tās darbību (klātienē un/vai attālināti) un informē par to izglītības iestādes vadītāju un dibinātāju.

Ja izglītības iestādes vadītājs vai dibinātājs nav iebildis par ekspertu komisijas sastāvu vai tās plānoto darbību, kvalitātes dienesta darbinieks nosūta ekspertu komisijai dokumentus un informāciju, kas nepieciešama izglītības kvalitātes vērtēšanai (rīkojums, pašnovērtējuma ziņojums, aizpildītas akreditācijas ekspertu komisijas ziņojuma sadaļas, kontaktinformācija saziņai ar izglītības iestādi un ekspertiem).

Pirms izglītības kvalitātes vērtēšanas uzsākšanas ekspertu komisijas vadītājs organizē ekspertu komisijas sanāksmi, lai apspriestu informāciju par izglītības iestādi un vienotos par izglītības kvalitātes vērtēšanas norisi, pienākumiem un uzdevumiem, tostarp attiecībā uz mācību stundu un nodarbību vērošanu.

Pēc ekspertu komisijas sanāksmes ekspertu komisijas vadītājs sazinās ar izglītības iestādi un informē par plānoto ekspertu komisijas darbību.

**Vērtēšanas norise klātienē/attālināti:**

Izglītības kvalitātes vērtēšana atbilstoši ekspertu komisijas darbības plānojumam norit līdz divām nedēļām.

Izglītības kvalitātes vērtēšanai var izmantot šādas metodes:

* + - Daļēji strukturētas intervijas (klātienē vai attālināti) ar dažādām mērķgrupām (ar izglītības iestādes vadītāju, vadības komandu, metodisko komisiju vadītājiem, pedagogiem, atbalsta personālu, izglītojamajiem, izglītojamo vecākiem, dibinātāja pārstāvjiem, konventa pārstāvjiem u.c.);
		- Sarunas ar izglītības iestādes vadību, pedagogiem un citiem izglītības iestādes personāla pārstāvjiem;
		- Mācību stundu un nodarbību (pedagogu stundu, izglītības iestādes vadības stundu) vērošana, veicot ne mazāk kā 25% - 30% pedagogu mācību stundu vērošanu (vispārizglītojošie mācību priekšmeti, rotaļnodarbības pirmsskolas izglītības programmā), bet profesionālajā izglītībā vērojot profesionālā satura īstenošanu atbilstoši izglītības programmas apguves plānam;
		- Izglītības iestādes apskate (ar izglītības iestādes vadītāju, pārrunājot izglītības iestādes attīstības stratēģiskos mērķus, ar atbildīgo darbinieku par saimniecisko darbību, ar izglītojamajiem, iepazīstoties ar viņu dzīvi un darbību izglītības iestādē);
		- Dokumentu un informācijas analīze;
		- Anketēšana (izglītojamo, izglītojamo vecāku un pedagogu);
		- Situāciju analīze ar dažādām mērķgrupām;
		- Fokusgrupu diskusija par kādu aktuālo izglītības iestādes darbības jautājumu;
		- Tīmekļvietnes un komunikācijas sociālajos medijos analīze;
		- Attālināto mācību organizācijas un īstenošanas izpēte.

Izglītības kvalitātes vērtēšana noslēdzas ar ekspertu komisijas sarunu ar izglītības iestādes vadītāju (klātienē vai attālināti), kurā var piedalīties izglītības iestādes dibinātājs. Eksperti informē par izglītības kvalitātes vērtēšanā konstatētajām stiprajām pusēm un nepieciešamo pilnveidi, neminot kvalitātes vērtējuma līmeņus. Ekspertu komisijas vadītājs informē par ziņojuma sagatavošanas un precizēšanas procedūru un termiņiem.

**Vērtēšanas noslēgums:**

Izglītības kvalitātes vērtēšanas noslēgumā tiek ievērota šāda darbību secība:

* + Ekspertu komisija sagatavo akreditācijas ekspertu komisijas ziņojuma projektu un pēc saskaņošanas ar izglītības iestādi iesniedz kvalitātes dienestā;
	+ Akreditācijas ekspertu komisijas ziņojums tiek reģistrēts kvalitātes dienestā un pēc lēmuma pieņemšanas par akreditāciju tiek nosūtīts izglītības iestādei un dibinātājam, kā arī 10 dienu laikā publiskots kvalitātes dienesta tīmekļvietnē;
	+ Ekspertu komisijas vadītājs pēc akreditācijas ekspertu komisijas ziņojuma iesniegšanas informē kvalitātes dienestu par sadarbību ar ekspertiem un ekspertu darba kvalitāti;
	+ Kvalitātes dienests nosūta izglītības iestādes vadītājam tiešsaistes anketu ar lūgumu trīs darbdienu laikā informēt par izglītības kvalitātes vērtēšanas organizāciju un norisi.
1. **Izmaiņu izglītības iestādes darbībā novērtējums**

Ja ir licencēta jauna izglītības programma vai izglītības iestāde īsteno izglītības programmu jaunā īstenošanas vietā, izglītības programmas īstenošanu izvērtē kvalitātes dienesta norīkotie eksperti, izmantojot kvalitātes jomas: (i) „Kvalitatīvas mācības” kritērijus „Mācīšana un mācīšanās”, „Pedagogu profesionālā kapacitāte”, „Izglītības programmu īstenošana”; un kvalitātes jomas: (ii) „Iekļaujoša vide” kritēriju „Infrastruktūra un resursi”. Izglītības kvalitātes vērtēšana notiek atbilstoši šajā metodikā noteiktajiem līmeņu aprakstiem, sagatavojot atbilstošu ziņojumu.

Ja pieņemts lēmums par akreditāciju uz sešiem gadiem ar nosacījumu pēc diviem gadiem vērtēt kritēriju, kas novērtēts ar kvalitātes vērtējuma līmeni “jāpilnveido” vai izglītības iestādes vadītājs novērtēts ar kvalitātes vērtējuma līmeni “jāpilnveido”, tad atbildīgais kvalitātes dienesta darbinieks atbilstoši šajā metodikā noteiktajiem līmeņu aprakstiem pēc diviem gadiem novērtē ar kvalitātes vērtējuma līmeni “jāpilnveido” novērtētos kritērijus, sagatavojot atbilstošu ziņojumu.

Pielikumā:

1. pielikums “Izglītības iestādes un izglītības programmas īstenošanas rezultatīvie rādītāji un to kvalitātes vērtējuma līmeņu apraksti vispārējā un profesionālajā izglītībā”;
2. pielikums “Izglītības iestādes vadītāja profesionālās darbības novērtēšanas rezultatīvie rādītāji un to kvalitātes vērtējuma līmeņu apraksti vispārējā un profesionālajā izglītībā”;
3. pielikums “Kvalitātes kritēriji izmaiņu izglītības iestādes darbībā novērtēšanai (jaunas izglītības programmas īstenošanas vietas vai jaunas izglītības programmas kvalitātes vērtēšanas rezultatīvie rādītāji un to kvalitātes vērtējuma līmeņu apraksti) vispārējā un profesionālajā izglītībā”.

Saskaņots ar Izglītības un zinātnes ministriju 2021. gada 26. martā.

Vadītāja Inita Juhņēviča